Alueelle parhaillaan valmisteltavassa kaavarungossa tarkastellaan muun muassa sitä, millaisia liikennejärjestelyjä entisen Tuusulanväylän tilalle voisi tulla.

Tämä moottoritie puretaan ja tilalle rakennetaan katu. Liikenne uudella alueella perustuu suunnitelmissa pikaraitiotiehen, jota pitkin pääsee Helsingin keskustasta aluksi Käpylän asemalle ja myöhemmin myös kehä ykköselle asti aina Pakilaan saakka.­

Helsingin kantakaupungista lentoasemalle ja Keski-Uudellemaalle vievää Tuusulanväylän moottoritietä ryhdytään muuttamaan kaduksi, tiedottaa nyt Helsingin kaupunki.

Käytännössä kehä ykkösen sisäpuolisen moottoritieosuuden tilalle on tulossa Tuusulanbulevardiksi nimetty katualue, joka yhdistää nykyiset kaupunginosat toisiinsa.

Purettavan moottoritien tilalle rakennetaan myös asuntoja sekä palvelu- ja työpaikkatiloja, yhteensä noin 20 000 henkilölle. Eniten mullistuu alkuvaiheessa Käpylän asemanseutu, josta on tulossa vilkas joukkoliikenteen solmukohta.

Muutos on suuri nimenomaan liikenteellisesti, sillä ajoneuvojen määrä Suomen vilkkaimpiin teihin lukeutuvalla Tuusulanväylällä on kasvanut jatkuvasti ja ylittää arvioiden mukaan 100 000 auton vuorokausirajan mahdollisesti jo viiden vuoden päästä.

Juuri nyt Tuusulan moottoritien alentaminen kaduksi etenee karttakyselyllä, joka löytyy tästä osoitteesta. Kyselyn tuloksia aiotaan hyödyntää kaavarungon valmistelutyössä ja muussa suunnittelussa.

Kaupungin mukaan vastauksia kyselyyn toivotaan kaikilta ”alueella aikaansa viettäviltä tai siellä vierailevilta – asukkailta, työntekijöiltä, koululaisilta, opiskelijoilta ja muilta alueen tuntevilta”.

Vastauksia saavat antaa myös autoilijat, vaikka kaupungin mukaan uusi bulevardi suunnitellaankin mahdollistamaan nimenomaan ”autosta riippumaton elämä”.

Kadulta ei ole tarkoitus viedä autoja kokonaan pois.

Artikkeli päivitetty 22.5.2019 kello 20.02. Muutettu otsikkoa muotoon ”autottomamman elämän kaduksi” alkuperäisen ”autottoman elämän kaduksi” sijaan. Lisäksi lisätty maininta, ettei kadulta ole tarkoitus viedä autoja kokonaan pois.